text: Legoland åbner sæsonen med verdens højeste bygninger
  01 april 2017 kl. 07.04
  Med flere end 830.000 legoklodser har Legoland i Billund skabt et nyt område, der består af kopier af verdens højeste bygninger.
  Legoland i Billund åbner lørdag klokken 10  parken for 2017-sæsonen. Det sker med en skyhøj nyhed på programmet.
  Legoland indvier lørdag et nyt område i miniland, hvor nogle af verdens højeste bygninger tårner sig op.
  Området er blevet bygget af mere end 830.000 legoklodser, og der er blandt andet end 5,5 meter høj legokopi af verdens højeste bygning Burj Khalifa i Dubai.
  For at give et realistisk indtryk af, hvor store bygningerne er, er der ligeledes bygget 1.500 legomennesker, 300 biler og 300 træer og buske. Størrelsesforholdet på det hele er 1:150.
  Der er også kopier af gigantbygningerne One World Trade Center, Shanghai Tower, Taipei 101 og Makkah Royal Clock Tower Hotel – og Eiffeltårnet.
  Til de højdeforskrækkede byder området også på verdens mindste Lego-model, som kun består af to klodser.
  Legoland i Billund åbnede første gang dørene for gæster i 1968.
  